SKRIFTLIG FORESPØRGSEL E-1589/01

af Cristiana Muscardini (UEN) til Kommissionen

(1. juni 2001)

Om: Årsager til den stigende forekomst af kræftsvulster

For nylig afholdtes i Alghero (Provinsen Sassari) det årlige møde mellem kræftsvulstregistre, hvoraf det fremgik, at der er tale om en stigning

i forekomsten af kræftsvulster i verden på omkring 0,5 % om året. Denne stigning er foruroligende og rejser spørgsmål vedrørende de mulige årsager hertil. Antagelsen om, at forskellige leukæmityper og lymfeknudesvulster muligvis kan sættes i forbindelse med forskellige former for forurening, herunder elektromagnetisk forurening, giver anledning til eftertanke.

Kan Kommissionen på baggrund heraf oplyse:

1. om den har kendskab til disse oplysninger?

2. om den ved, hvorvidt der i Europa gennemføres undersøgelser og forskning for at finde frem til årsagerne til denne stigning og de mulige forbindelser til elektromagnetisk forurening med henblik på at undgå en yderligere forværring af situationen, og om den i bekræftende fald kan bekendtgøre resultaterne heraf?

Svar afgivet på Kommissionens vegne af David Byrne

(3. september 2001)

Det ærede medlem udtrykker bekymring over den lette stigning i forekomsten af kræft i verden, som der blev rapporteret om på det regionale cancerregisters årlige møde i den italienske by Alghero. Tallene stammer hovedsagelig fra en WHO-database, der kaldes WHO/IARC GLOBOCAN/Cancer in Five Continents. Databasens europæiske oplysninger er hentet hos ENCR, som er det europæiske net af cancerregistre, med støtte fra Europa mod Kræft-programmet.

Målet med Kommissionens støtte til ENCR, Den Europæiske Kræft- og Ernæringsundersøgelse (EPIC) og en mængde forskningsinstitutioner, som får støtte gennem forskningsprogrammerne, er dels at indkredse årsagerne til kræft og dermed forebygge den, dels at forbedre overlevelseschancen og livskvaliteten for kræftramte europæere gennem en bedre og tidligere diagnosestillelse og behandling.

Endvidere udføres der løbende adskillige videnskabelige undersøgelser af den helbredsmæssige virkning af elektromagnetiske felter under det femte rammeprogram for forskning og teknologisk udvikling (særprogrammet om livskvalitet, nøgleaktion 4, miljø og sundhed), som yder støtte til fem projekter i størrelsesordenen 9 mio. EUR. Disse projekter, som hovedsagelig drejer sig om den potentielle kræftrisiko forbundet med radiofrekvenser, blev igangsat i begyndelsen af 2000, og resultaterne heraf vil følge inden for de kommende fire år. Som supplement til undersøgelserne vil der blive offentliggjort andre forslagsindkaldelser inden for de samme rammer, rettet mod forskning i mulige biologiske helbredsmæssige virkninger såsom hovedpine og forstyrrelser i søvnmønsteret.

Parallelt med disse undersøgelser har Kommissionen for nylig anmodet Den Videnskabelige Komité for Toksicitet, Økotoksicitet og Miljø om at ajourføre udtalelsen fra juni 1998 om den helbredsmæssige risiko, der er forbundet med elektromagnetiske felter, med hensyn til den seneste teknologiske udvikling og eksponeringsforhold. Denne udtalelse vil blive offentliggjort i løbet af efteråret 2001 og om fornødent anvendt som baggrund for nye forslag til EU-lovgivning på området.

Kommissionen vil reagere på ethvert ny videnskabeligt bevis på helbredsmæssige risici, som den ikke allerede har taget hensyn til.